Privaat nuus, outomatisering en die maan: Hallo, 2019!Foto ter illustrasie. (Foto: Michael Probst, AP) 2018 was propvol verrassings. En 2019 blyk om selfs nog meer hiervan in te hou. Andries Brink, uitvoerende hoof van Andile Systems, het ŉ paar ingeligte voorspellings gemaak rakende die onderwerpe wat hierdie jaar op almal se tonge gaan wees – en hy begin sommer deur die planeet te verlaat: 2019 gaan ŉ terugkeer na die Maan oplewer, met nasies soos Israel en Japan heel voor in die ry. Dit sal egter ŉ onbemande ekskursie wees, met ŉ eerste menslike besoek (hoogs waarskynlik Chinees of Indies) en beplan binne die volgende 5 jaar. Daar is natuurlik ŉ paar individue wat in hul private hoedanigheid ook aan hierdie resies gaan deelneem – bloot omdat tegnologie ruimtereise soveel meer bekostigbaar gemaak het. Intussen, terug op Moeder Aarde, sal ons gemeenskappe ook begin om die breër impak van hierdie selfde tegnologieë wat sulke ongelooflike prestasies al hoe meer algemeen bereikbaar maak, te beleef. Brink het spesifiek die unies bewus gemaak: kunsmatige intelligensie (KI) en robotika is op pad en gaan lei tot werkverlies indien mense nie voldoende opgelei word nie. In die nabye toekoms kan ons selfs verwag dat selfaangedrewe voertuie ŉ drastiese afname in aangestelde drywers gaan veroorsaak. Daar gaan hierdie jaar ook ŉ afname in die aantal witboordjiewerkers soos tellers, handelaars en reisagente wees – so ook in die aantal blouboordjiewerkers wat aangestel is in vervaardiging. Hierdie verandering noodsaak dat mense gehelp sal moet word om by die nuwe rolle aan te pas. Foto: Jed Owen/Unsplash.com Aan die ander kant toon outomatisering reeds wonderlike resultate vir grootskaalse boerdery met groter opbrengste en laer voedselpryse: Kommersiële boere sal voortgaan om ernstig te belê in outomatisering en KI omdat dit die industrie winsgewend maak en ook in staat stel om te voorsien aan die ontploffende populasie se behoeftes. Hierdie belegging skuif die balansstaatwaarde van enige voedselproduserende entiteit al hoe meer na intellektuele eiendom en toebehore. Daar is egter ŉ waarskuwing wat hand aan hand met hierdie beweging gaan: weens die onsekerheid van grondhervorming, is skrander boere besig om al hoe meer te belê in beweegbare tegnologiese bates. Dit mag lei tot ŉ afname in vaardigheidsontwikkeling aangesien beleggingsvooruitsigte moeilik is om vas te stel. Foto:Henry Marsh/Pexels.com Tegnologie gaan ook al hoe meer sigbaar raak soos wat die kontinent uitdagings van vinnige verstedeliking aanpak. Afrika suid van die Sahara is een van die snelgroeiendste verstedelikingsentrums op die planeet en bykans ŉ halfmiljard mense van hierdie area woon reeds in stedelike gebiede. Laasgenoemde gaan nuwe maniere vereis om probleme in stede aan te pak. Maar die gereedskap wat nodig is om dit wel reg te kry, is reeds daar, het Brink gesê: “Verstedeliking in Afrika het by ŉ keerpunt gekom en die behoefte aan skerp oplossings neem toe. Danksy 5G netwerke en KI-aangedrewe stadsnetwerke wat vinnig ontwikkel, mag tegnologie dalk ŉ groot rol speel wanneer dit kom by die hantering van die voorgestelde uitdagings. Aangesien ons net ŉ paar jaar weg is van munisipale verkiesings, sal die potensiële groot hupstoot in lewenskwaliteit, wat kan spruit uit weldeurdagte stadsprojekte, politici aanspoor om sulke projekte wel uit te voer.” Argieffoto: Pixabay.com Die mees oënskynlike verandering in 2019 sal egter die manier wees waarop ons ons nuus kry. Mediabedrywe is reeds vir amper twee dekades onder aanval. Advertensie-inkomstes sak, disinformasie het ŉ wantroue in nuuskoerante geskep en kwaliteitverslaggewing is vinning besig om vervang te word deur poniekoerantsensasie. Gelukkig is daar hoop – veral in Suid-Afrika waar ŉ vry en magtige media ŉ kritiese rol speel in die stryd teen korrupsie en misdaad wat blyk die nasie te verswelg. Nuutgestigte nuusmaatskappye wat deur hul aanhangers befonds word, is besig om die weg te baan na nuwe nuusmodelle waar integriteit en lidbydrae mekaar ontmoet. Terselfdertyd help tegnologie om twyfelagtige beweringe uit te wys en te verwyder: Kwaliteitnuus sal verder geprivatiseer word. Die aanval op ‘vals nuus’ sal verskerp en KI en nuusrobotte sal inligting vinniger bevestig as wat ANN7 van die lug af is. Dit beteken wel dat die behoefte aan die nuuskantoor van die tagtigs steeds sal afneem en, daarmee saam, posisies vir inhoudskeppers. Wees op die uitkyk vir meer onafhanklike, hardkoppige verslaggewers en opinievormers wat geborg word deur groepsbefondsing en Patreon-modelle.